Minst 41 norske forfattere AI-misbrukt: – Skammelig 
Norske forfattere reagerer sterkt på at deres bøker er brukt til å trene opp språkmodellene bak flere store internasjonale AI-roboter.   – Jeg synes det er skammelig at selskaper som vet bedre har som forretningside å knabbe åndsverk, sier Erling Kagge til VG. – Ran på høylys dag, sier krimforfatter Frode Sander Øien, best kjent under pseudonymet Samuel Bjørk. VG skrev tidligere denne uken at minst 30 norske forfattere er representert i databasen Books3 - som magasinet The Atlantic har skrevet flere saker om.  Books3 inneholder 183.000 verk - og er blitt brukt av store teknologiselskaper som Facebook-eier Meta, Bloomberg og flere andre til å trene opp språkmodellene bak flere store AI-roboter.  Etter VGs sak har Den norske forfatterforening gått gjennom sine 750 medlemmer - og funnet ut at 32 av deres medlemmer er rammet. 11 av disse er nye navn - så vi kan fastslå at minst 41 norske forfattere er representert i datasettet.  VG har bedt Facebook-eier Meta om en kommentar.  – Det er veldig alvorlig og trist at verkene til våre medlemmer blir misbrukt på denne måten. For dette er misbruk av opphavsrettlig materiale, sier Forfatterforeningens leder Brynjulf Jung Tjønn. Forfatterforeningen har nå sendt ut brev med informasjon til sine medlemmer.  – Nå må vi jobbe for å finne ut hva vi kan gjøre for å ivareta interessene til forfatterne. Det viktigste nå er å få til en regulering for å forhindre at dette skjer igjen,  og da må politikere og myndigheter på banen, sier Jung Tjønn. Forfatterforeningen følger nøye med på søksmålet til flere amerikanske forfattere mot Open AI - som TEK.no har omtalt her. Ifølge The Atlantic består Book3 hovedsakelig av piratkopierte e-bøker. – Dette er jo ran på høylys dag, jeg ble forbanna da jeg hørte om måten de hadde gått frem på, sier Frode Sander Øien som skriver under pseudonymet Samuel Bjørk. – Dette er ikke noe som er laget for å «tjene menneskeheten», men handler om ren profitt, det å da ta seg til rette på denne måten er helt forkastelig, og gjør meg helt kvalm. Frode Sander Øien har selv testet flere av teknologiselskapenes AI-roboter - og er overrasket over hvor mye de vet om hans romankarakterer. – Jeg ba dem skrive et åpningskapittel om Mia Krüger og Holger Munch fra krimbøkene mine, og der kom alle karaktertrekkene fra mine bøker frem ned til minste detalj. – Det er litt skremmende, jeg må innrømme det. Forfatter Maja Lunde følger også med på utviklingen, og er en av forfatterne som har flere verk i Books3.  – Denne nye vendingen liker jeg dårlig, sier Lunde og fortsetter: – Jeg har aldri godkjent at mine verk skal benyttes til maskinopplæring og ser dette som svært bekymringsfullt. En språkmodell opptrent i mine bøker vil for eksempel kunne produsere tekster «i stilen til», noe som åpenbart er opphavsrettslig alt annet enn greit, sier Lunde til VG. Hun får støtte av Erling Kagge: – Bøkene mine er gitt ut på 41 språk og det fremstår som uutgrunnelig sleipt å la alle forlagene og meg gjøre jobben for dem. Selskaper som Meta har jo latt det gå sport i å bevege seg langs grensen av hva som er rett og galt.  – Noen bør trekke ned buksa til Mark Zuckerberg og gi ham ris på rumpa, sier Erling Kagge til VG. Han er en av flere sakprosaforfattere som er med i datasettet. Norsk faglitterær forfatter- og oversetterforsning opplyser til VG at de ikke har fått oversikt over hvor mange av deres medlemmer som er med i datasettet. – Vi ser svært alvorlig på at verk av norske sakprosaforfattere er ulovlig brukt på denne måten, sier foreningens leder Arne Vestbø. The Atlantic har skrevet flere saker om datasettet «Books3» og har nå laget en søkemotor for å hjelpe forfattere med å finne ut om deres verk er å finne i datasettet. The Atlantic har prøvd å få kommentar fra Meta om blant annet bruken av piratkopierte bøker i sin AI-trening, men Metas talsperson viser i stedet til et ferskt søksmål – der Metas advokater argumenterte for at deres AI-modell (LLaMA) og «output» ikke er «vesentlig lik» forfatternes bøker.
Flere norske forfattere uttrykker misnøye med at deres verk brukes for å trene opp AI-roboter.  Verksbasen Books3, som inneholder 183,000 verk, har blitt brukt av store teknologiselskaper som Meta, Bloomberg og flere andre for dette formålet. Minst 41 norske forfattere er representert i databasen, og Forfatterforeningen arbeider nå for å ivareta interessene til forfatterne og forby lignende hendelser i fremtiden.  Forfatterne anser dette som misbruk av opphavsrettlig materiale, og krever strengere reguleringer.  Books3s database inneholder hovedsakelig piratkopierte e-bøker, ifølge The Atlantic.